Go tweng fa bommagomogolo le borragomogolo ba nna kgakala? Fa go kgonega, leka gore o ba etele ka metlha. Fa o sa ba etela, dira se o ka se kgonang gore o ikgolaganye le bone. Hornan o bona mmaagwemogolo le rraagwemogolo gararo fela ka ngwaga, mme o bolela jaana: “Ke ba founela Sontaga mongwe le mongwe.” Dara yo le ene a nnang kgakala le bommaagwemogolo le borraagwemogolo, o bolela jaana: “Ba kgatlhegela botshelo jwa me thata, mme nna le bone re leletsana mogala kgotsa re romelelana melaetsa ya E-mail mo e ka nnang beke le beke.” Ga go na molato ope ka go dirisa E-mail le go letsa mogala, mme o se ka wa nyatsa se se ka dirwang ke lekwalo le le kwadilweng ka seatla. Basha ba bantsi ba gakgamadiwa ke go bona gore bommaabonemogolo le borraabonemogolo ba beile makwalo otlhe a ba a ba kwaletseng fa e sale ba le babotlana. Makwalo a ka balwa gantsintsi fela—e bile a anaanelwa. Ka jalo o tlhomamise gore o a kwala!